ཨ་དྲེལ་བཀྲ་ཤིས་འོད་ཟེར་ནི་སྤྱི་ལོ༡༩༧༧ལོར་ཁ་དཀར་རྐྱང་དང་བྲེ་སེར་འབྲོང་གི་ཕ་ས།ཁྱད་པར་རི་སྐྱེས་གཙོད་དང་རྒོ་བའི་རྩེ་ར།མཚོ་སྔོན་ཡུལ་ཤུལ་ཁུལ་ཆུ་དམར་ལེབ་རྫོང་གི་འབྲོག་ཁྱིམ་ཕལ་བ་ཞིག་ཏུ་ལང་ཚོའི་ལྟེ་ཁྲག་འཕོས།དེ་རྗེས་སྐྱེས་ཆེན་དམ་པ་འགས་སྐུལ་མ་གང་མང་བྱུང་བ་དང་གཞན་རྒྱུ་རྐྱེན་སྣ་ཚོགས་པ་ཞིག་གིས་བསྐུལ་ཏེ་རང་ལོ་བཅུ་གཅིག་སྟེང་འཁོར་བ་ལས་ངེས་པར་འབྱུང་བའི་ཐུགས་འདུན་སྐྱེས་ནས་སེར་ཤུལ་ཁྲི་བ་བློ་བཟང་བསྟན་འཛིན་ལགས་ཀྱི་མདུན་ནས་རབ་བྱུང་དགེ་ཚུལ་གྱི་སྡོམ་པ་མནོས།རང་ལོ་བཅོ་ལྔའི་སྟེང་སི་ཁྲོན་སེར་ཤུལ་རྫོང་ནས་བོད་ཀྱི་གསོ་བ་རིག་པ་ལ་ལེགས་པར་བསླབས།ལོ་བཅུ་དགུའི་སྟེང་ནས་ཨ་དྲེལ་དགོན་པའི་དགེ་བསྐོས་ཀྱི་འགན་ལོ་དྲུག་ལ་ཁུར།ལོ་ཉེར་གསུམ་སྟེང་ནས་དགོན་པའི་དོ་དམ་ཁང་གི་གཙོ་འཛིན་པའི་འགན་བཞེས།དེ་དང་ལྷན་དུ་ཡུལ་ཤུལ་ཆིག་སྒྲིལ་ཡུལ་ཚོའི་མི་དམངས་འཐུས་མི་ལོ་གསུམ་དང༌།ཆུ་དམར་ལེབ་རྫོང་གི་མི་དམངས་འཐུས་མི་ལོ་གསུམ་གྱི་རིང་ལ་བྱས།༢༠༠༦ལོར་རྒྱ་གར་དང་བལ་ཡུལ་སོགས་ནང་པའི་གནས་ཆེན་རྣམས་སུ་གནས་མཇལ་དང་གནས་སྐོར་བྱས།༢༠༠༧ལོ་ནས་རྫ་དྲེལ་དཀར་དགོན་པའི་སྤྲུལ་ཚེ་རིང་རྡོ་རྗེ་ལ་ལྷག་བསམ་དག་པས་ཞབས་ཕྱི་བྱས་ཤིང༌།ཁོང་གཉིས་མཉམ་འབྲེལ་གྱིས་རླབས་ཆེན་བྱ་བ་མང་པོ་བསྒྲུབས།དྲེལ་དཀར་དགོན་པའི་འདུ་ཁང་བཞེངས།དཔལ་སྤྲུལ་རྡོ་འབུམ་སྟེང་དུ་རྒྱལ་བའི་བཀའ་འགྱུར་དང་ཞི་ཁྲོ་དམ་པ་རིགས་བརྒྱ་རྡོ་ལ་བརྐོས་ཏེ་ཁ་སྣོན་ཞིག་གསོ་བྱས།ལྷ་ལྡན་ཇོ་བོ་ཡིད་བཞིན་ནོར་བུའི་དབུ་རྒྱན་བརྗེས།གུ་རུའི་རྣམ་ཐར་སྟོང་ཐང་ཆེན་མོ་དང༌།ཧི་མ་ལའི་རིག་མཛོད་ཆེན་མོ་སོགས་ལེགས་པའི་བྱ་བ་མང་པོར་ཞུགས།སྤྱི་ལོ་༢༠༡༠ལོར་གུ་རུའི་རྣམ་ཐར་ཞིབ་འཇུག་རྒྱུས་ལོན་ཆེད་ཡང་བསྐྱར་རྒྱ་གར་དུ་སོང་ཞིང་དམ་པ་དུ་མར་སྙན་ཞུ་དང་དགོངས་འཆར་བསྡུ་ལེན་བྱེད་རོགས་སོགས་བྱས།གང་ལྟར་མི་འདི་ངོ་སྤྲོད་ཀྱི་སྡོམ་ཚིག་ཅིག་དགོས་ན།བསམ་པ་དཀར་ཞིང་བློ་ཁོག་ཡངས་པ།ངང་བཟང་ཕྱི་ཐག་རིང་ཞིང་གཡོ་སྒྱུ་ཆུང་བ།དྲང་བདེན་དང་རང་ཚུགས་ཐུབ་པའི་གྲྭ་རྐྱང་དཀྱུས་མ་ཞིག་ཡིན་ཞེས་སྨྲ་ནུས།ད་ལྟ་ཧི་མ་ལའི་རིག་མཛོད་ཁང་དུ་ལས་ཁུངས་སྤྱིའི་ནོར་སྲིད་ཁང་དང་།སྒྲིག་འཛིན་སྡེ་ཁགཞབས་ཕྱིའི་སྡེ་ཁག་སོགས་ཀྱི་ལས་རིགས་དག་གི་འགན་འཛིན་པ་གཙོ་བོ་བྱས་ནས་ཕྱག་ལས་གནང་བཞིན་ཡོད།